
DEANNE ANDERS

Flørt med alenefaren

Oversatt av Stine Langtangen


Deanne Anders leste romantikkbøker mens venninnene fremdeles leste Nancy Drew, og hun visste hun hadde truffet blink da hun fant en hel hylle med Harlequin Presents på biblioteket. Mange år senere oppdaget hun gleden ved å skrive bøker selv. Deanne bor i Florida med ektemannen og en bortskjemt pomeranian. Hun jobber som sykepleieveileder. Fordi hun elsker både den medisinske og bøkenes verden, er det å kunne skrive for Mills & Boon Medical Romance en drøm som har gått i oppfyllelse.


1

KATIE MCGEE STIRRET på skiltet hvor det sto «Besetning» mens hun banket på døren inn til det lille bygget ved siden av den store helipaden og det parkerte, blå og gule ambulansehelikopteret. Var hun klar for dette? Absolutt ikke. Hadde hun noe valg? Svaret var det samme. Men hun hadde lovet Alex at hun ville hjelpe ham, og hun holdt alltid løftene sine.

Det hadde tatt henne fire dager å kjøre ned, men nå var hun endelig på den øya vennen kalte hjemme. Og etter alt som hadde skjedd de siste seks månedene, var hun heldig som faktisk hadde muligheten til å hjelpe ham. Hun kunne fremdeles ligget på sykehuset med skadene hun hadde fått. Hun kunne til og med vært død.

Men hun hadde overlevd. Og nå, til tross for at mange av kollegaene hadde insinuert at hun kanskje ikke var helt klar for å gå tilbake til arbeidet som flysykepleier, hadde hun bevist overfor både dem og familien at hun var like dyktig i arbeidet nå som før skytingen.

Hvorfor følte hun seg da så nervøs? Kanskje fordi dette var første gang hun var alene så langt fra hjemmet.

Siden ingen kom til døren da hun banket på, åpnet hun den selv. Det luktet brent popcorn innefra. Det virket som om det i det minste var én person våken der inne.

Hun gikk inn i bygningen og la merke til den store, grå sofaen og den digre TV-en som hang på den bakre veggen i det store rommet. Det var slik i alle luftambulansebygninger: jo større TV, jo lykkeligere besetning.

Hun ble ikke overrasket over å se at rommet var tomt. De fleste jobbet tjuefiretimers skift, så besetningen passet ofte på å ta en liten lur inne på rommene når de fikk anledning til det. Hvis hun var heldig, ville den assisterende manageren få tid til å holde den nødvendige stedsomvisningen denne morgenen slik at hun kunne komme seg av sted. Etter å ha kjørt hit fra New York, lengtet hun etter å komme seg til boligen Alex hadde ordnet til henne for de neste to månedene, pakke ut og ta en lang, kald dusj.

Hun fulgte lukten og gikk gjennom en døråpning og inn i et lite kjøkken. Det sto en høy mann der og kastet en brent papirpose i søppeldunken, åpenbart årsaken til lukten hun kjente. Hun så et vindu over vasken og skyndte seg bort for å åpne det. Det lot seg ikke åpne. To sterke hender la seg over hennes, og sammen fikk de åpnet det tunge vinduet. Lysegrønne øyne med gylne flekker møtte hennes. Hun klarte ikke se bort, ble bare stående der, fanget i armene hans.

«Hallo», sa mannen, «du må være Katie.»

Ansiktet hans var tett inntil hennes, og hun studerte de meislede kinnbeina og de brede kjevene med akkurat nok skjeggstubb til at hun visste han mente å ha det der. Det lysebrune, krøllete håret rammet inn et ansikt som ville passet på en magasinforside. Men det var øynene som fengslet henne. De så tvers gjennom henne.

Så skjedde det. Varmen fra kroppen hans. Vissheten om at hun ikke kjente denne mannen. En følelse av fare som hun ikke klarte å kontrollere. Hun begynte å skjelve, og det ble vanskelig å puste.

Når ville denne følelsen av fare forsvinne? Hun var trygg nå. Denne mannen var åpenbart ingen trussel for henne.

Eller var han? De fengslende, grønne øynene som så tvers igjennom henne, så kanskje noe de ikke burde finne. Til slutt ble det den lille gnisten av ren tiltrekning som vant og fikk henne til å gjenvinne kontrollen.

Jo, denne mannen kunne nok skape problemer for henne her på denne lille øya.

Han trakk seg litt unna, som om han innså at de sto for tett, og det ga henne muligheten til å trekke pusten dypt ned i lungene. Hun rettet ryggen og tvang seg til å puste rolig. Dette var ikke det førsteinntrykket hun ville gi noen hun skulle jobbe med fremover. Du må aldri vise svakhet, hadde faren hennes alltid sagt.

«Beklager, jeg mente ikke å forstyrre deg. Ja, jeg er Katie McGee. Jeg har kommet for å få en omvisning.» Hun prøvde å smile da hun snudde seg mot mannen, men det var bare så vidt hun klarte å holde seg på beina. Hun trengte et par minutter til før kroppen hennes innså at hun var trygg. Hun hadde opplevd dette så mange ganger nå at hun visste nøyaktig hvor lang tid hun trengte før hjerterytmen ble normal igjen og knuten i magen slapp taket. Det at hun brukte kortere tid på å hente seg inn etter slike anfall nå enn for bare én måned siden, måtte bety at hun begynte å bli helt bra igjen. Forhåpentligvis ville et par måneder på et langt roligere sted enn New York hjelpe henne med å overkomme den angsten som kom over henne hver gang hun befant seg i en situasjon hvor hun følte hun ikke hadde kontroll.

«Å, beklager», sa mannen mens han grep etter et oppvaskhåndkle, tørket hendene og strakte den ene mot henne. «Dylan. Dylan Maddox. Helikopter-paramedisiner, assisterende manager og, siden for fire dager siden, fungerende veileder for besetningen her på Key West. Beklager stanken. Jeg glemmer å sette på stoppeklokken.»

Katie innså at han fremdeles sto med hånden utstrakt, og rakte ham sin egen. Varme fingre lukket seg om hennes i et trygt grep før han slapp.

«Hyggelig å møte deg, Dylan. Jeg klarer fremdeles ikke å forstå at Alex bare dro så fort. Går det bra?» spurte hun.

«Jeg vet egentlig ikke. Han virket temmelig rystet.

Det likner ikke ham å dra på denne måten. Han har alltid vært så pålitelig.» En egenskap de delte. Men det var mer enn ett år siden hun hadde sett ham. Kanskje det roligere øylivet hadde forandret ham.

«La oss gå til kontoret. Han har lagt papirene dine der.» Han førte henne nedover en kort gang fra kjøkkenet og viste henne rundt mens de gikk.

«Vi har fire soverom. De er små, men ingen trenger å dele», sa han mens de gikk forbi flere lukkede dører. «Det finnes to bad med utganger til begge sider mellom rommene. Og du har allerede sett kjøkkenet og oppholdsrommet vårt.»

Han åpnet døren innerst i gangen, inn til et rom med et lite skrivebord med en høy bokhylle bak. «Alex ville at jeg skulle fortelle deg hvor stor pris han setter på at du ville komme og hjelpe oss. Jeg har overtatt mye av kontoroppgavene, men flere av de andre i besetningen skal ha sommerferie, så vi trenger noen ekstra hender.»

«Han har alltid vært en god venn av meg. Dessuten betyr dette at jeg får åtte uker i solfylte Florida. Kollegaene mine i New York ble misunnelige da jeg fikk dette tilbudet.» Tilbudet kunne ikke kommet på et bedre tidspunkt. Familien presset henne til å gjenoppta sitt gamle liv, og denne jobben ga henne den avstanden hun trengte til dem akkurat nå. «Jeg skulle bare ønske jeg visste om det går bra med ham.»

Hun kjente ikke til at Alex hadde noen annen familie enn moren, en velkjent Broadway-skuespillerinne, men det var ikke noe han fortalte til alle og enhver. Hun var sikker på at hun ville fått vite om det dersom moren var syk. Hun var dessuten så kjent at det raskt ville lekket ut til mediene dersom det hadde skjedd henne noe.

«Han sa ikke noe om hva det var som hastet, men han sa at han skulle ringe så fort han kunne. Og han ga meg all den informasjon du kommer til å trenge», sa Dylan da han begynte å gå igjennom papirene som lå på skrivebordet. «Det ser ut som om arbeidstillatelsen din for å være sykepleier i Florida ligger her, sammen med vitnemålene dine. Jeg ser at du har en imponerende samling av sertifiseringer også.»

«Jeg tar både jobben og kravene som stilles, på alvor», sa hun. Hun kunne måle seg med alle de andre her, det visste hun.

«Jeg ser det», sa han og lente seg tilbake i stolen tvers overfor henne.

Hun gransket ham tilbake. Han var middels høy, men mer enn gjennomsnittlig muskuløs. Det lysebrune håret hans hadde lysere striper, som helt sikkert skyldtes mye tid utendørs i Florida-solen. Mannen kunne tjent millioner av dollar som modell i New York. Men det kom hun ikke til å fortelle ham. Menn som hadde et slikt utseende, fikk allerede mer oppmerksomhet enn de hadde godt av. Hun hadde vokst opp med fire svært kjekke brødre.

Hun rettet seg opp i stolen da han reiste seg opp og lukket døren.

«Hør her, Katie», sa han og satte seg ned igjen i stolen. «Jeg skal være ærlig med deg. Da Alex sa at han ville hente inn en ny person, var jeg skeptisk. Vi er et tett sammenknyttet team. Vi fungerer bra sammen fordi vi har jobbet så lenge sammen. Jeg kjenner alles styrker og svakheter, og de kjenner mine. Vi passer på hverandre på alle oppdrag. Det å ikke vite hvordan en ny vil reagere i visse situasjoner kan sette oss alle i fare.»

Var dette velkomsttalen hun fikk? I så fall fikk han henne til å føle seg som alt annet enn velkommen. Hun tenkte faktisk at hun kanskje heller burde sette seg inn i brorens gamle Jeep, som hun hadde lånt for turen, og kjøre nordover igjen. Men hun skulle ikke gjøre det. Hun trengte denne tiden for seg selv. Litt tid til å sortere alt hun hadde vært igjennom de siste månedene. Hun strammet kjevene og løftet haken. En McGee løp ikke og gjemte seg når ting ble vanskelig. En McGee ble til jobben var gjort.

«Men når jeg ser på denne mappen, forstår jeg hvorfor Alex ville at du skulle komme. Og det viser hvor mye vennen din betyr for deg når du forlater hjemmet ditt og reiser hele veien ned hit for å hjelpe Alex. Jeg tror du er en person vi kan jobbe med», sa Dylan og lente seg tilbake i stolen igjen.

«Fortalte Alex deg om skuddepisoden?» spurte hun. Det var ikke som om skuddvekslingen ikke hadde vært i nyhetene. Og de måtte da ha kabelnyheter selv her inne i sumpen.

«Han gjorde det. Han var veldig glad for at du kom deg så fort igjen etterpå. Når noe slikt skjer, kan man bli forandret som person for alltid», sa han.

«Og hva med resten av teamet? Vet de om det?» spurte hun. Hun visste at det ville bli mer enn nok interesse rundt henne som nykomling selv uten skuddepisoden.

«Hvis de vet om det, har de ikke hørt det fra meg. Men jeg vet de vil bli glade for å få litt hjelp. Vi hjelper til ved kontoret i Marathon også, og de hjelper oss hvis vi trenger det.»

«Jeg hjelper gjerne til der dere trenger meg. Jeg kan begynne i morgen», sa hun og håpet hun ikke lød like nervøs som hun følte seg. Arbeidet var sikkerhetsnettet hennes. Det var noe hun var flink til. Det føltes normalt, rett, når alt annet føltes feil.

En lang og skarp alarm lød fra en mobil. Han reiste seg og fant frem mobilen fra beltet. Hun hørte dørene åpne seg nedover i gangen før han åpnet døren inn til dem.

«Vær forsiktige», ropte Dylan mens hun så tre mørkeblå flyuniformer skynde seg nedover gangen.

«Alltid», svarte en av besetningen.

«Hvor skal de?» spurte hun da hun stilte seg ved siden av Dylan i døråpningen. Hjertet banket voldsomt i brystet, og adrenalinet bruste i kroppen etter alarmen og lyden av besetningenes radioer.

«En fotgjenger mot en scooter i gamlebyen. Det er for trangt til å lande der, men nødetatene har ringt inn om en hodeskade, så vi møter dem på flyplassen og flyr pasienten til Miami hvor de har en nevrokirurg tilgjengelig.»

Hun hadde lest seg opp om helsetjenestene i området før hun kjørte ned, og hadde funnet ut at det lokale sykehuset ikke kunne håndtere alle tilfeller, og at det derfor var viktig med et tilgjengelig ambulansehelikopter med besetning her i Keys.

«Jeg kan begynne i morgen, som sagt», sa hun.

Telefonen på skrivebordet ringte, og han gikk bort for å svare, men satte samtalen på vent før han rakte henne en stor konvolutt. «La oss snakke om når du skal begynne når du har kommet deg på plass. Du finner inngangskoden til boligen din og et kart over hvor den ligger inni konvolutten. Jeg tar kontakt med deg utpå dagen slik at vi kan avtale et orienteringsmøte.»

Han fant frem sin egen mobil og tastet inn noe. Det plinget umiddelbart fra mobilen hennes, og hun fant den frem.

«Nummeret mitt i tilfelle du roter deg bort eller trenger noe», sa Dylan.

«Takk.» Hun reiste seg opp.

Hun tok konvolutten, forlot kontoret og gikk til utgangen. Den fuktige luften som hadde møtt henne i Miami, omfavnet henne da hun gikk ut, og hun lovet seg selv en lang dusj med det samme hun kom frem til boligen. Hun fant frem kartet og så på det, og ble overrasket da hun så at det var fargelagt med fargestifter og hadde strekmennesker og firkanter som bygninger. Men det var ordene skrevet med rød fargestift som fikk henne til å smile. Velkommen til Key West, sto det med store bokstaver øverst på arket. Hun ville imidlertid ikke ta noen sjanser, og skrev inn adressen på mobilen. Hun måtte be Alex om navnet på den dyktige kunstneren senere. Hun håpet bare det ikke var ham selv.

*

«Er hun hyggelig?» spurte Violet der de gikk opp trappen til det lille huset som nå var leid ut til Katie.

«Hun virker veldig hyggelig, men det betyr ikke at du kan stille henne masse spørsmål. Hva synes du om at vi gir henne noen få dager til å komme seg i orden før du begynner med de nærgående spørsmålene dine?» sa Dylan mens han rettet på fruktkurven han bar på slik at han kunne klemme datteren inntil seg.

Det var helt utrolig at denne perfekte, lille åtteåringen var hans. Han hadde ikke visst om henne før for ett år siden, og han var fremdeles i ferd med å venne seg til papparollen. Noen dager var vanskeligere enn andre, men de fikk det til å fungere. Det eneste han var redd for, var at Violets mor skulle dukke opp en dag og ødelegge alt han hadde gjort for å få henne til å føle seg trygg hos ham. Bare tanken på at moren hennes skulle komme og ta henne med seg ut på veien igjen, å aldri vite hvor datteren ville befinne seg, var … Vel, det var noe han ikke kunne gå rundt og tenke på.

«Hvor mange dager er noen få? To?» spurte hun.

«Vennen, hvis du kan klare å vente to hele dager før du begynner å stille den stakkars kvinnen til veggs med alle spørsmålene dine, så er det et mirakel.» Døren åpnet seg, og den omtalte kvinnen sto der foran ham. Det mørkeblonde håret hang løst nå, og det rakk til nedenfor skuldrene hennes. Hun hadde på seg en gammel Mets-T-skjorte og et par slitte shorts. Hun så svært annerledes ut enn den hvert-hår-på-sin-plass-kvinnen han hadde møtt tidligere i dag. Nå så hun ut som en kvinne han kunne tenke seg å bruke tid sammen med.

Og hvor kom den tanken fra? Han hadde ingen planer eller interesse om å tilbringe tid med noen andre enn datteren.

«Å, hei», sa Katie mens hun blunket mot det skarpe solskinnet.

Alex hadde glemt å nevne at storbyjenta fra New York også var slående vakker. Og nå måtte han konsentrere seg fryktelig for å huske at datteren hans var der og at han ikke kunne bli stående og stirre på noen lange bein som vekket uønskede reaksjoner hos ham.

«Beklager, vi burde ventet til i morgen, men Violet ville gjerne møte deg.» Han smilte til den lille jenta, som gransket nykommeren med nysgjerrige øyne. «Vi skal ikke forstyrre deg. Jeg ville bare gi deg denne –» Han skjøv kurven han hadde kjøpt på matbutikken inn i armene hennes «– og nå skal vi la deg være i fred. Jeg mener, la deg hvile ut eller hva du trenger.»

Han lurte på hva det var som skjedde med ham der han sto og lette etter ord. Ja visst, denne kvinnen med søvnige øyne var veldig sexy, men han kjente henne ikke. Hun var bare en midlertidig ansatt. Det var alt hun skulle være.

Hun bøyde seg ned og satte ned kurven og rakte hånden frem mot datteren hans. «Hei, Violet. Jeg heter Katie. Så hyggelig å hilse på deg.»

«Jeg synes det er hyggelig å hilse på deg også, men jeg får ikke lov til å stille deg noen spørsmål før om minst to dager», sa datteren hans med et smil som kunne sjarmert selv det hardest hjerte.

«Er det sant? Og hvorfor det?» spurte Katie.

«Pappa sier at du har reist langt og er for trett. Er du for trett?» spurte Violet, og han så på det ivrige glimtet i øynene hennes at det var for sent å stanse henne nå.

Katie så på ham og smilte før hun snakket til Violet igjen. «Jeg tror jeg orker noen få spørsmål. Vil dere komme inn?»

«Kan vi det, pappa?» spurte Violet med bedende øyne. Hvis hun noensinne skulle finne ut hvor vanskelig han syntes det var å si nei til henne, ville han få store problemer.

«Er du sikker?» spurte han. De hadde faktisk flere ting å snakke om.

«Selvsagt. Jeg har ikke pakket ut alt enda, men jeg har fått ryddet bort det meste.» Hun bøyde seg ned for å løfte opp kurven, men han tok den før hun rakk det.

«Jeg tar denne. Liker du stedet?» spurte han. Det ville bli litt pinlig dersom hun begynte å klage på det lille huset.

«Jeg elsker det! Da Alex sa at han hadde et helt perfekt sted til meg, forventet jeg meg ikke noe som dette», sa hun da de gikk inn. Til tross for at hun hadde ligget og sovet for bare en liten stund siden, var hun nå våken og glad, noe som gjorde ham uforklarlig glad også. «Dere må se utsikten fra baksiden. Og det går en sti ned til vannet. Det er helt fantastisk.»

Violet fniste bak dem mens Katie viste vei til de store skyvedørene på baksiden av det lille huset.

«Vi elsker denne utsikten også», sa han, snudde seg mot datteren og blunket.

«Gjør dere?» spurte Katie og så på dem. «Har dere vært her før?»

«Vennen min, Janna, bodde her i noen få uker, men hun måtte reise hjem med foreldrene sine», sa Violet og røpte at hun ikke var fornøyd med foreldrenes avgjørelse.

«Å, er det slik Alex fikk vite om eiendommen?» spurte Katie Dylan.

«På en måte. Han spurte meg om leiemuligheter, og jeg fortalte ham at denne var ledig. Jeg har bare hatt den på markedet i et par måneder.»

«Har du bare hatt den på markedet i et par måneder?» sa Katie og gjentok det han hadde sagt. «Eier du denne? Er du utleieren min?»

«Ja. Jeg antok at Alex hadde fortalt deg navnet mitt og at jeg eide utleieboligen.» Men det virket som om Alex hadde glemt temmelig mye. Som hvor lenge han ville være borte, og når Dylan kunne gå tilbake til sine gamle oppgaver.

«Og vi er dessuten naboer», sa Violet og banet seg frem foran faren. «Kom og se.»

Violet gikk bort til skyvedørene og åpnet den ene. «Vi bor der borte. Er det ikke fint der?»

De gikk ut til den lille terrassen han hadde bygget på baksiden av det lille huset slik at Katie kunne se det litt større huset noen få meter unna.

«Det er veldig fint. Jeg elsker den grønnfargen.» sa Katie før hun så på ham. «Du synes ikke du burde nevnt for meg i morges at vi ville bli naboer og at du er utleieren min?»

«Jeg trodde virkelig at Alex hadde sagt det til deg. Det er ikke likt ham å glemme noe slikt.» Noe som fikk ham til å lure på hva det egentlig var som foregikk i Alexʼ liv.

«Dylan … Jeg mener, pappa … lot meg hjelpe deg med alle fargene», sa Violet. «Og han har kjøpt et verktøybelte til meg som er helt likt det han har selv … Men det er rosa. Liker du rosa?»

«Jeg liker rosa», sa Katie til datteren hans før hun snudde seg mot ham igjen. «Har du bygget dette huset selv?»

«Vi har gjort det sammen», sa Violet før han rakk å svare. «Det er investeringseiendommen vår. Pappa sier at vi trenger det slik at vi kan betale for vårt eget hus før han blir gammel og grå.»

«Violet, kanskje du kan løpe ned til stranden og se om du finner noen skjell til Katie? Jeg vedder på at hun gjerne vil ta med seg noen hjem til New York», sa Dylan. Han ventet til datteren ikke kunne høre dem. «Beklager, hun blir litt oppspilt når hun møter nye mennesker.»

«Hun er nydelig. Jeg skulle ønske jeg hadde like mye energi», sa Katie. Hun skjøv håret bort fra ansiktet, men den milde havbrisen blåste det tilbake. «Vil du ha litt vann? Jeg er redd det er alt jeg har foreløpig. Jeg burde stanset ved butikken på vei hit, men jeg var så lei av å kjøre. Jeg tror verken jeg eller Jeepen ville klart mer.»

«Nei, ellers takk», sa han. «Jeg ble overrasket da jeg hørte Alex si at du skulle kjøre ned. Det er ikke en kjøretur de fleste ville vært villige til å ta.»

«Det virket som et fint tidspunkt for en kjøretur. Få litt frisk luft og sånt. Klarne tankene. Men jeg er glad for at jeg ikke må tenke på tilbaketuren på noen uker. Det overrasket meg hvor trett man blir av å bare sitte i et sete i tolv timer.»

«Beklager at vi ble avbrutt i morges. Og jeg må innrømme at jeg burde nevnt det med huset for deg uansett om Alex hadde sagt noe eller ikke.» Tanken hadde slått ham med det samme han hadde lagt på røret etter praten med regionskontoret, og han visste han burde sagt noe om at han var utleieren i stedet for å bare ha gitt henne et kart og en nøkkelkode. Han hadde mye å lære som utleier.

«Det ble travelt i morges. Hvordan gikk utrykningen?» spurte hun og satte seg i en av kurvstolene han hadde kjøpt til terrassen. Det var rart å se denne storbyjenta sitte i en gammel T-skjorte og et par slitte shorts og se ut som om hun følte seg hjemme på terrassen foran dette lille huset. Han hadde bare kjent henne i én dag, men det var noe ved henne som interesserte ham.

Eller var det bare det at han følte et behov for å passe på alle? Han hadde fått høre fra Alex at Katie hadde hatt det tøft, og at han visste hun ikke helt hadde kommet seg igjen. Ingen kunne gå igjennom det hun hadde opplevd uten å bli preget av det.

Han klarte heller ikke unngå å tenke på at forrige gang han hadde vært så interessert i en kvinne, hadde det ikke endt bra. Bortsett fra Violet. Violet gjorde godt igjen for all kjærlighetssorgen moren hennes hadde gitt ham.

«Han hadde en hodeskade, men prognosene var gode da besetningen leverte ham på akuttavdelingen i Miami. Vi skal kontakte sykehuset i morgen og høre hvordan det går med ham», sa han og satte seg i en tilsvarende stol overfor henne.

«Har dere mange slike? Fotgjengere mot kjøretøy? De fleste jeg så på vei ut hit var enten på sykkel eller til fots.»

«Det er en god del turister som mener det er lurt å sette seg på en sykkel eller kjøre scooter etter noen øl, og det til tross for at de ikke har gjort det på noen år. De fleste ender heldigvis bare opp med skrubbsår på knærne eller en brukken arm, som vi kan behandle her på det lokale sykehuset. Men det er nok alvorlige ulykker som holder oss travelt opptatt med å fly frem og tilbake til fastlandet. Vi har også en del båtulykker og drukningsulykker.»

«Det høres veldig annerledes ut fra det jeg er vant med i New York», sa Katie. Hun så på rekken av trær som sto mellom huset og stranden, men han merket at hun tenkte på noe annet. Tenkte hun på den natten skuddene hadde blitt avfyrt? Alex hadde fortalt ham nok om hendelsen til at han visste hun hadde måttet tilbringe flere uker på sykehus.

«Når det gjelder det jeg sa i morges, det om at jeg hadde mine tvil når det gjaldt å få deg hit, så vil jeg ikke at du skal tro det betyr at jeg ikke vil ha deg her. Du vil selv se at vi er et velfungerende team, og jeg tviler ikke på at de vil bli glade for å få hjelp fra deg. Alex snakker så varmt om deg, og jeg tror du vil trives her.» Han hørte datteren komme oppover stien og reiste seg opp for å dra.

«Jeg forstår. New York-kontoret var i tvil om jeg burde gå tilbake på jobb etter skyteepisoden, men jeg har bevist at jeg klarer det.»

«Jeg vet det. Alex fortalte meg at de var imponert.» Han sa ikke at Alex hadde hatt noen bekymringer selv etter å ha snakket med henne, til tross for at sjefen hans ikke kunne sette fingeren på hva det var som var galt. «Hva sier du om å begynne orienteringsrunden i morgen tidlig?»

«Se hva jeg fant til deg, Kate», sa Violet da hun gikk opp trappen til terrassen og holdt frem to skjell.

«Så fine de er. Jeg må finne noe å oppbevare dem i slik at jeg kan ta dem med meg hjem til New York.» Katie tok imot skjellene fra datteren hans.

«Vi har mange hos oss også, hvis du vil se dem», sa datteren hans.

«Kanskje vi skal la henne komme i orden først», sa Dylan da de gikk tilbake mot inngangsdøren.

«Men …» protesterte Violet.

«Hva har jeg sagt til deg om naboer?» spurte Dylan datteren og strøk hånden over krøllene hennes. Det var det eneste hun hadde arvet fra ham. Den spinkle kroppen og de blå øynene var fra moren.

«De er ikke her for å underholde meg. Vi må respektere privatlivet deres», sa Violet og hermet etter det han hadde fortalt henne.

«Når vil du at jeg skal være på kontoret?» spurte Katie da de kom til døren.

«Vaktskiftet er klokken sju. Hvis det ikke kommer en utrykning, kan vi ta en tur over øya slik at du kan bli kjent med omgivelsene. Deretter setter vi opp arbeidsplanen din.»

«Det høres bra ut. Da sees vi. Og Violet», sa hun og ropte til datteren hans som hoppet opp og ned på fortauet. «Kanskje du kan komme og hjelpe meg med å finne noen flere skjell en annen dag?»

Datteren hans hoppet høyt av glede, og han lyttet hele veien hjem til beskrivelsene av de fine skjellene hun håpet å finne til den nye venninnen, Katie.

